તો બીજી તરફ યુદ્ધ મેદાનમાં બાબરે બઘડાટી બોલાવેલી. બાબરનામામાં લેખેલું છે કે, બાબરનું કદ ઠિંગણું હતું. પણ તેનું શરીર અલમસ્ત હતું. ચહેરો માંસલ હતો, ગોળ દાઢી હતી. ફરદાન ઘાટીના અંન્દઝાન જે અત્યારે ઉઝબેકિસ્તાન છે, ત્યાં જન્મેલો બાબર રોજ સવારે ઉઠીને બે મસમોટા લોકોને પોતાની પીઠ પર ચઢાવતો અને ઢાળ પર પવનની સામેની દિશામાં દોડતો. તો બાબર વિશેની લોકકથામાં એવું કહેવાયું છે કે, તે તમામ નદીઓને હોળીથી નહીં પણ તરીને પાર કરતો. તેણે બે વાર આખી ગંગા નદી આમ પાર કરેલી ! (માણસ હતો કે જાનવર ? ) આમ પણ બાબરના નામનો અર્થ જ સિંહ થાય છે, તો કેટલીક જગ્યાએ વાઘ તરીકેનો પણ ઉલ્લેખ છે.